text: Tønder anklages for lovbrud
  13 oktober 2010 kl. 19.07
  Tønder Kommune begår lovbrud. Det mener landsforeningen for udviklingshæmmede, LEV.
  Foreningen protesterer i et brev til byrådet mod, at et bopællesskab for seks ældre udviklingshæmmede i Skærbæk skal lukkes, uden af beboerne er blevet hørt. De har heller ikke hørt et ord om, hvor de skal bo i fremtiden.
  - Byrådets forslag om at lukke et ellers velfungerende botilbud for mennesker med udviklingshæmning på Mellemgade i Skærbæk er juridisk forkert samt etisk forkasteligt. Kommunen har opsagt beboerne trods det, at de seks beboere har individuelle lejekontrakter. Det må man ganske enkelt ikke, hedder det i brevet.
  
  Kynisk
  LEV kalder det kynisk, at kommunen endnu ikke har planer om, hvor beboerne skal flytte hen.
  Bofællesskabet er oprettet som et midlertidigt bosted, men det har alligevel eksisteret i 16 år.
  - LEV opfordrer kommunen til at tage lukningen af botilbuddet på Mellemgade af bordet med det samme. Og så råder vi i øvrigt Tønder Kommune til at se på beboerne med udviklingshæmning som mennesker og ikke som en udgift - og behandle dem derefter., fastslår LEV.
  Sagen skal behandles på et byrådsmøde i Tønder torsdag aften.
  